Neuvoston direktiivi 74/577/ETY, annettu 18 päivänä marraskuuta 1974, teurastettavien eläinten tainnutuksesta



Virallinen lehti nro L 316 , 26/11/1974 s. 0010 - 0011

Suomenk. erityispainos Alue 3 Nide 6 s. 0028

Kreikank. erityispainos: Luku 03 Nide 11 s. 0062

Ruotsink. erityispainos Alue 3 Nide 6 s. 0028

Espanjank. erityispainos: Luku 03 Nide 7 s. 0258

Portugalink. erityispainos: Luku 03 Nide 7 s. 0258



NEUVOSTON DIREKTIIVI, annettu 18 päivänä marraskuuta 1974, teurastettavien eläinten tainnutuksesta (74/577/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 43 ja 100 artiklan, ottaa huomioon komission ehdotuksen, ottaa huomioon Euroopan parlamentin lausunnon(1), ottaa huomioon talous- ja sosiaalikomitean lausunnon, sekä katsoo, että tällä hetkellä voimassa olevat kansalliset eläinsuojelulainsäädännöt eroavat toisistaan tavoilla, jotka vaikuttavat suoraan yhteismarkkinoiden toimintaan; näistä säännöksistä aiheutuvat kustannukset ovat erilaiset eri jäsenvaltioissa, yhteisön on myös aloitettava toimet kaikenlaisen eläimiin kohdistuvan julmuuden lopettamiseksi; näiden toimien ensimmäisessä vaiheessa on suotavaa määritellä vaatimukset, joiden avulla vältetään tarpeettomien kärsimysten aiheuttaminen eläimille teurastuksen yhteydessä, tämän vuoksi eläinten tainnuttaminen sopiviksi todettuja keinoja käyttäen olisi saatava yleistymään, ja olisi kuitenkin otettava huomioon tiettyjen uskonnollisten menojen erityiset vaatimukset, ON ANTANUT TÄMÄN DIREKTIIVIN: 1 artikla 1. Jäsenvaltioiden on huolehdittava siitä, että nautojen, lampaiden, sikojen, vuohien ja kavioeläinten teurastuksen yhteydessä toteutettavin toimenpitein varmistetaan eläinten tainnuttaminen välittömästi ennen teurastusta sopivaa menettelyä käyttäen. 2. Tässä direktiivissä "tainnutuksella" tarkoitetaan menettelyä, joka ei vaikuta haitallisesti lihan tai sivutuotteiden terveellisyyteen ja jossa saatetaan eläin mekaanisella laitteella, sähkövirralla tai anestesiakaasulla tajuttomaksi teurastukseen saakka ja ehkäistään kaikissa tapauksissa eläinten tarpeeton kärsiminen. Menettelyn on oltava toimivaltaisen viranomaisen hyväksymä. 2 artikla 1. Kansallisen lainsäädännön mukaisen toimivaltaisen viranomaisen on varmistettava, että tainnutus tehdään kyseistä eläinlajia varten hyväksytyllä laitteella, että laite on hyvässä toimintakunnossa ja että sitä käyttää oikein henkilö, jolla on tehtävään vaadittavat pätevyys ja tiedot. 2. Jos eläin on tehtävä liikkumattomaksi, tämä on tehtävä välittömästi ennen tainnutusta. 3 artikla Toimivaltainen viranomainen voi erikoistapauksissa myöntää poikkeuksia tämän direktiivin säännöksistä, varsinkin jos on kyse hätäteurastuksesta tai jos tuottaja teurastaa omaa kulutustaan varten; viranomaisen on kuitenkin varmistettava, että tainnutuksen ja teurastuksen yhteydessä vältetään julmaa käsittelyä ja tarpeettoman kärsimyksen aiheuttamista eläimille. 4 artikla Tämä direktiivi ei vaikuta kansallisiin säännöksiin, jotka koskevat tiettyihin uskonnollisiin menoihin liittyviä erityisiä teurastusmenetelmiä. 5 artikla Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä heinäkuuta 1975 ja ilmoitettava tästä komissiolle viipymättä. 6 artikla Tämä direktiivi on osoitettu kaikille jäsenvaltioille. Tehty Brysselissä 18 päivänä marraskuuta 1974. Neuvoston puolesta Puheenjohtaja Ch. BONNET (1) EYVL N:o C 76, 3.7.1974, s. 52